MAKRO คืนชีพ! ชนราคาเพิ่มทุน 43.50 บ. เก็งเข้า “MSCI” ลุ้นปีนี้กำไรทะลุ 1.3 หมื่นล้าน
MAKRO ราคาหุ้นทะยานต่อเนื่องจนมาทดสอบราคาเพิ่มทุน (PO) ที่ 43.50 บาท หลังจากหลุดลงไปช่วงก่อนหน้า เชื่อนักลงทุนเข้าเก็งกำไรหวังเข้าคำนวณ MSCI พร้อมลุ้นปี 66 กำไรทะลุ 1.3 หมื่นล้านบาท ด้านบล.โนมูระ พัฒนสิน เคาะราคาเป้าหมายที่ 48 บาท
23 ม.ค. 2566

ผู้สื่อข่าวรายงานว่า บริษัท สยามแม็คโคร จำกัด (มหาชน) หรือ MAKRO ในที่สุดราคาหุ้นปิด ณ วันที่ 16 ม.ค. 66 ขึ้นมาอยู่ที่ระดับ 43.50 บาท บวก 1.00 บาท หรือขึ้นไป 2.35% ด้วยมูลค่าการซื้อขาย 1,488.64 ล้านบาท โดยเป็นราคาสูงสุดในรอบ 10 เดือน กลับมาเท่ากับราคาเสนอขายของหุ้นเพิ่มทุน (PO) ที่ 43.50 บาทต่อหุ้น คิดเป็นมูลค่าเสนอขายรวมไม่เกิน 62,205 ล้านบาท (รวมมูลค่าของหุ้นส่วนเกิน) ที่เปิดให้ผู้ถือหุ้นเดิมของ MAKRO, CPALL และ CPF ได้รับสิทธิ รวมถึงนักลงทุนรายย่อยได้จองซื้อไปแล้วเข้าเทรดไปเมื่อ 24 ธันวาคม 2564
โดยหลังจากการเสนอขายหุ้นเพิ่มทุน MAKRO แล้วลูกหุ้นมีการเข้าเทรดตั้งแต่ 24 ธันวาคม 2564 ราคาหุ้นบนกระดานได้ปรับตัวลงต่อเนื่อง แม่ระหว่างทางจะเด้งขึ้นบ้างแต่ขึ้นเล็กน้อยคงต่ำกว่าราคาเพิ่มทุน จนราคาลงมาต่ำสุดที่ 32 บาทเมื่อวันที่ 3 ตุลาคม 2565 แล้วจากนั้นราคาก็ค่อยๆเด้งขึ้นมาจนล่าสุดมาชนราคาเพิ่มทุนนั้นเอง
ด้านบล.โนมูระ พัฒนสิน ระบุว่า ราคาหุ้นที่ฟื้นกลับมาชนราคาเพิ่มทุน อาจเป็นเพราะปัจจัยสนับสนุนระยะสั้นทั้ง Fund flow และเชิงพื้นฐาน ซึ่งคาดว่า MAKRO จะเข้า MSCI รอบ ก.พ.นี้ โดยคาดว่าจะมีการประกาศวันที่ 9 กุมภาพันธ์ 2566 แล้วจะมีผล 28 กุมภาพันธ์ 2566 ด้วยระดับความเชื่อมั่นสูงว่าเม็ดเงิน 110 ล้านเหรียญสหรัฐ เทียบเท่า 7 วันของมูลค่าซื้อขายเฉลี่ยจะไหลเข้ามา
ประกอบกับด้วยแนวโน้มการบริโภคที่ดีขึ้น แม้นโยบายเป็นบริษัท conservative แต่ตั้งเป้ารายได้ปี 2566 โตมากกว่า 15% ด้วยสาขาเดิม (SSSG) เพิ่มขึ้น 7% รวมถึงการเปิดสาขาที่จะเร่งตัวขึ้นของ MAKRO ทั้งไทยและต่างประเทศ จะรวมเป็นโมเมนตัมบวกต่อ Earnings revision ของตลาด
ทั้งนี้ คาดกำไรปกติในไตรมาส 4/2565 จะทำจุดสูงสุดของปีที่ 2.2-2.3 พันล้านบาท เติบโต เพิ่มขึ้น 40% จากไตรมาสก่อน ตามอานิสงส์ High season ของการท่องเที่ยว โดยสาขาเดิม (SSSG) เดือนตุลาคม-พฤศจิกายน 2565 พลิกกลับมาบวก ทั้ง MAKRO (เพิ่มขึ้น 8-9%) และโลตัสส์ (เพิ่มขึ้น 1-3%) โดยประเมินกำไรปกติปี 2565 ที่ 7.5 พันล้านบาท เพิ่มขึ้น 4% เมื่อเทียบกับงวดเดียวกันของปีก่อน และคาดกำไรปี 2566 โตสูง เพิ่มขึ้น 75% เป็น 1.3 หมื่นล้านบาท แรงหนุนจาก synergy ระหว่างธุรกิจค้าส่งค้าปลีกมากขึ้น ให้ราคาเป้าหมายที่ 48.00 บาท
นอกจากนี้มีการประเมินว่า แนวโน้มในไตรมาส 1/2566 คาดว่า MAKRO ดีต่อเนื่อง โดยเฉพาะการได้มาตรการ “ช้อปดีมีคืน” หนุน รวมทั้งการท่องเที่ยวที่ดีขึ้นเรื่อย ๆ ขณะที่บริษัทมีแผนลดหนี้รีไฟแนนซ์ก็จะทำให้บริษัทมีฐานะการเงินที่ดีขึ้น
อีกส่วนที่ผลักดันราคาหุ้น MAKRO  คือการเพิ่ม Free Float เป็น 15.04% จากเดิม 13.53% หลังจากบริษัท เจริญโภคภัณฑ์โฮลดิ้ง จำกัด (CPH) ขายหุ้น MAKRO ให้กองทุนทำให้ MAKRO มีโอกาสเข้า MSCI เท่ากับเปิดช่องให้นักลงทุนต่างประเทศเข้ามาซื้อขายได้มากขึ้น ก็ยิ่งทำให้หุ้น MAKRO มีโอกาสดีขึ้นและราคาหุ้นปรับตัวขึ้น
ส่วนผลการดำเนินงานช่วงที่ผ่านมาช่วงงวด 9 เดือนแรก สิ้นสุดวันที่ 30 กันยายน 2565 บริษัทมีกำไรสุทธิ 5,225.47 ล้านบาท เพิ่มขึ้น 13.78% เมื่อเทียบกับงวดเดียวกันของปีก่อนมีกำไรสุทธิ 4,592.72 ล้านบาท เป็นผลจากกลุ่มธุรกิจค้าปลีกมีรายได้จากการขายเพิ่มขึ้น เนื่องจากยอดขายเติบโตในทุกช่องทางการจำหน่าย อย่างไรก็ดียอดขายผ่านช่องทางออนไลน์ของ Lotus’s Thailand เติบโตเพิ่มขึ้น
นอกจากนี้ รายได้จากการให้เช่าและการให้บริการศูนย์การค้ายังคงเติบโตอย่างต่อเนื่อง โดยมีอัตราการเช่าพื้นที่ (Occupancy rate) อยู่ที่สัดส่วน 91% ดีขึ้นต่อเนื่องจากไตรมาสก่อนและไตรมาสเดียวกันของปีก่อน